Den siste uken har norske tenåringsjenter blitt møtt med kritikk, hån og latterliggjøring bare fordi de har skolevesker som kan koste 10.000 kroner. Kritikken provoserer nå frem reaksjoner fra jentenes fortvilte foreldre – ikke minst i diskusjonsfora på internett. I tråd med god presseskikk har vi valgt å anonymisere og fabulere så godt vi kan – inspirert av mer eller mindre virkelige hendelser på det dype nettet:



Hadde veskene kostet 100.000 kroner stykket, hadde jeg skjønt kritikken. Men 10.000? Kjære vene, altså.

Mor (44), Kristiansand



Ja, dette tar jeg ikke på alvor i det hele tatt. I protest mot småligheten har vi nå bestemt oss for å kjøpe matchende clutch til jenta vår som hun kan ha som pennal.

It-gründer (52), Tønsberg



Dorothea har grått hele uken. Hun nekter å gå på skolen, og jeg forstår henne. Min mann går nå til advokat, siden skolen fører sorg­perioden som ordinært fravær – som om hun er en skulker!

Mamma (46), Bekkestua



Thea-Marie har også låst seg inne på pikerommet. Læreren viser ingen forståelse, og hun får samme fraværsanmerkninger som Anita og Ronny. Hvilken advokat bruker du?

Mor (48), Høvik



Jeg tror ikke mediene skjønner hva de har satt i gang. Jentene våre er det nye romfolket. Maken til mobbing!

Far (61), Møhlenpris



Min datter tør ikke lenger gå med Bottega Veneta-bagen hun fikk av onkel Carl til jul. Jeg spurte om jeg kunne overta den, og siden hun ikke svarte, tenker jeg at det var greit.

Interiørkonsulent (45), Vestby



Er det noen som vet hvordan man fjerner tyggegummi fra en helt vanlig Givenchy uten å skrape i læret? Spør for min datter.

Mor (42), Fana



Særlig om du gjør.

Husmor (73), Gjøvik



Hei, Fana-mor! Du kan starte med dye-free våtservietter, før du fyller en tallerken med varmt vann og to dråper oppvaskmiddel. Drypp en fille i vannet og tørk forsiktig over læret ved å gni i små, sirkulære bevegelser. Det bør hjelpe. Lykke til :-)

Eiendomsmegler (39), Majorstuen



Liselotte bruker den nye fra Louis Vuitton til alt. Nå er hun bare ulykkelig etter alle avisoppslagene. Jeg sier jeg kan bruke den for henne så lenge, men hun vil begrave den i hagen ved siden av hamsteren. Hva skal jeg gjøre?

Mamma (49), Cicignon



Da Celina fikk den rosa St. Jacques fra Louis Vuitton til navnedagen, sa jeg til henne at hun ikke må bruke den til gymtøy. Men hva skjer? Joda. Det lukter garderobe av den. Nå er jeg litt lei. Har sagt til henne at heretter blir det ikke noen ny veske annet enn til jul og bursdag.

Irritert mamma (51), Slemdal



Kan du ikke bare konfiskere dem? Det gjorde jeg. Kona fikk dem i stedet, siden det var hun som avslørte det.

Disponent (50), Ålesund



Kjære Vinderen-foreldre: Er det noen som har funnet en kamillefarget håndveske etter klassefesten på sportshytta? Désireé glemte den igjen i Williams sovepose, men nå er den borte.

Aase-Margrethe



Jeg var der igår for å låse inn vaskefolkene. Det lå igjen noen vesker etter jentene. Gud, de er glemske. Hvilket merke er det?

Liss



Mulberry.

Aase-Margrethe



Please. Det er flere Mulberry her, da. Er det den vanlige Bayswater med to innelommer? Jeg fant en mushroom grey, en jungle green og en cream and wheat lamb nappa, men jeg finner ikke den kamillefargede. Har du hørt med moren til William? Den kan jo ha blitt liggende igjen i soveposen hans.

Liss



Godt tips. Tekster henne.

Aase-Margrethe



Er det noen som kan nummeret til FPU? Jeg skal klage på pressens mobbing av min datter og venninnene.

Far (47), Sandefjord



Hva har Fremskrittspartiets Ungdom med dette å gjøre?

Husmor (73), Gjøvik



Hva er det du babler om? Ikke bland politikk inn i dette. Jeg spurte om telefonnummeret til FPU, men dere bønder på Toten har vel ikke hørt om presseombudsmannen.

Far (47), Sandefjord



Det heter PFU. Ikke FPU.

Husmor (73), Gjøvik



Vi har startet en underskriftskampanje mot NRK, som startet mobbekampanjen. Legger ut link.

Investor (57), Skøyenåsen



Count me in. Dette må få konsekvenser.

Hudlege (54), Hamar



I min jobb dreier alt seg om kvalitet. Det står til og med i statuttene våre. Når jeg kjøper hus: kvalitet. Bil: kvalitet. Båt: kvalitet. Men når det kommer til barna, da skal vi bare kjøpe billig dritt, liksom? Er det dette sosialistene mener med «solidaritet»?

Direktør (48), Nesbru



Jeg har bare én ting å si: Ola dunk.

Offiser (72), Harstad



Word.

Lektor (85), Voss



Er det noen som vet hvordan man legger ut link?

Investor (57), Skøyenåsen



Snart må vel jentene gå med samme veske som au pair-en vår. Det skulle ikke forundre meg.

Konsulent (48), Ris



Jeg hever meg over kritikken. At min datter er en connaisseur, gjør meg bare til en enda stoltere far.

Advokat (51), Slemdal



Det sto i avisen at vesken fra Gucci koster 9000 kroner. Det stemmer ikke. På Eger selger de den nå helt ned til 7500. Var der igår.

Mor (37), Vika



Hvis folk er så jævla opptatt av prisen, kan de jo bare dra til Dubai og kjøpe vesker. Der er det halve prisen. Kona er der nå.

Trader (49), Molde



Nå har jeg lagt ut link, men kan ikke finne den. Er det noen andre som vet hvor den kan ha blitt av?

Investor (57), Skøyenåsen



Min datter har brukt alle konfirmasjonspengene sine på å kjøpe samme veske som jentene i klassen. Det sårer en mor å se henne bli lei seg for dette.

Lærer (46), Porsgrunn



Datteren vår ble så lei seg at hun bestemte seg for å gi bort Michael Kors-vesken sin til en tigger, men nå kommer man jo i fengsel for å gi noe til tiggerne, så hun klippet den i stykker.

Konsulent (44), Grefsen



Når er det salget på Eger starter?

Hestemamma (42), Jessheim



Hei, Aase-Margrethe! Nå fant jeg den kamillefargede fra Mulberry. Den lå i badstuen, så da slipper du å snakke med moren til William.

Liss



Supert! Jeg har faktisk snakket med henne. Hun er i St. Moritz og står på ski denne uken og kjenner ikke til om William fikk med ekstra veske hjem. Tusen takk. Hjertelig.

Aase-Margrethe



Skal jeg kaste det tomme kondompapiret oppi vesken før du får den? Det er en del her. De ubrukte kan jeg jo la ligge igjen. Det er en pose med noe som ligner på hvetemel her også. Ungdommen har mye rart for seg.

Liss



Hvetemel og kondomer? Et øyeblikk.

Aase-Margrethe



Min sønn ønsker seg håndveske fra Marchesa Valentino. Det er greit nok at han tror han er homo, men fy faen så dyrt det er, da! 45.000 for en veske til å ha penger og telefon oppi?!

Fatter (61), Drammen



Er det den i krokodille eller den i pytonslange? Du finner rimeligere. Den i kalvehår koster 33.000, men da må du til London. Fly, hotell etc. Do the math.

Designrådgiver (53), Trondhjem



Noen som har funnet linken?

Investor (57), Skøyenåsen



Nå ringte jeg moren til William. Hun tror hun har funnet Désireés veske likevel, og hvis ikke kjøper hun en på flyplassen i Zürich på veien hjem. Den med alt griseriet du fant på sportshytta, må tilhøre noen annen. Høres ut som Liv-Jeanett.

Aase-Margrethe



Javel …

Liss



Du kan sikkert gi den bort, om du ikke vil ringe til Liv-Jeanett. Fretex har så mye stygt inne nå, så de kan ha glede av noe fint. Arrivederci.

Aase-Margrethe



Jeg gir meg ende over.

Husmor (73), Gjøvik



Kan ikke pressen heller ta opp det med alle dem som har falske designvesker og hvordan det straffer seg i lengden? I klassen til min datter er det en jente som har falsk kopi av Sofia Coppola by Louis Vuitton, og det er jo selvsagt ingen som vil være sammen med henne da.

Dekoratør (41), Stavanger



Nettopp. Hun får skylde seg selv. Folk som driver falskt, kan man ikke stole på ellers heller.

Far (64), Bodø



Word.

Lektor (85), Voss



Hun jukser sikkert på prøver også.

Butikksjef (53), Arendal



Høres ut som Liv-Jeanett.

Mor (45), Vinderen



Jeg skjønner faen ikke hvor den linken ble av. Det skulle ikke forundre meg om vi blir overvåket her inne. Kanskje vi skal ha kryptert innlogging?

Investor (57), Skøyenåsen



Dere er jammen paranoide.

Husmor (73), Gjøvik



Nå synes jeg det sklir litt ut her. Hvem er denne husmoren her inne? Kan vi ikke rense vekk elementer som ikke forstår seg på kvalitet?

Overlege (84), Blommenholm



Word.

Lektor (85), Voss



Oppdrag utført.

Administrator (46), Fagerborg



Les i D2: Dagens unge vil se veloppdragne og ordentlige ut i tøyet.

Se også: